VSL sklep Rg 413/2015
Datum: 2015-11-04T01:00:00.000+01:00
ecli: ECLI:SI:VSLJ:2015:RG.413.2015
sodisce: Višje sodišče v Ljubljani
oddelek: Gospodarski oddelek
institut: ustalitev pristojnosti - navedbe v tožbi - kasnejša sprememba poslovnega naslova
jedro: Spremembe, ki bi bile sicer za odločitev o pristojnosti pomembne, vendar pa nastanejo po vložitvi tožbe, se ne upoštevajo.
zveza: ZPP člen 17, 17/1, 17/3, 30, 30/1, 46, 48, 481, 481/1, 482, 483, 484.

## Jedro

Spremembe, ki bi bile sicer za odločitev o pristojnosti pomembne, vendar pa nastanejo po vložitvi tožbe, se ne upoštevajo.

## Izrek

Za odločanje v tej zadevi je pristojno Okrajno sodišče v Ljubljani.

## Obrazložitev

1. Okrajno sodišče v Ljubljani – centralni oddelek za verodostojno listino je s sklepom VL 150651/2014 z dne 15. 1. 2015, razveljavilo sklep o izvršbi z dne 10. 11. 2014 v delu, v katerem je bila dovoljena izvršba, in odločilo, da bo o zahtevku in stroških v pravdnem postopku odločalo Okrožno sodišče v Ljubljani.

2. Okrožno sodišče v Ljubljani je sprožilo spor o pristojnosti (prvi odstavek 24. člena in prvi odstavek 25. člena Zakona o pravdnem postopku (v nadaljevanju ZPP). Ocenjuje, da spor ne izpolnjuje subjektivnega kriterija (kriterija strank), saj je tožnik fizična oseba - potrošnik. Prav tako sklepa, da pristojnost okrožnega sodišča ni podana po določbah 483. ali 484. člena ZPP (objektivni kriterij). Meni, da je za odločanje v tem sporu podana stvarna in krajevna pristojnost Okrajnega sodišča v Ljubljani.

3. Za odločanje v tej zadevi je stvarno in krajevno pristojno Okrajno sodišče v Ljubljani.

4. V obravnavani zadevi ne gre za gospodarski spor, saj tožnik kot fizična oseba, ki ni samostojni podjetnik posameznik, ne sodi med osebe, za katere se po določbi prvega odstavka 481. člena ZPP uporabljajo pravila postopka v gospodarskih sporih. Spor pa se tudi ne nanaša na primere iz 482., 483. ali 484. člena ZPP, saj tožnik zahteva plačilo računov za prodano blago (glej r. št. 6 - pritožba na ugovor dolžnika z dne 23. 1. 2015). Zato predmetni spor ni gospodarski spor.

5. Pristojnost okrožnega sodišča v konkretni zadevi tudi ni utemeljena s katerim drugim kriterijem iz drugega odstavka 32. člena ZPP, kakor tudi ne z vrednostjo spornega predmeta, ki ne presega 20.000 EUR. Za določitev stvarne pristojnosti se zato uporabi splošno pravilo prvega odstavka 30. člena ZPP, po katerem je za sojenje pristojno okrajno sodišče. Upoštevaje krajevno pristojnost (48. člen ZPP v zvezi s prvim odstavkom 46. člena ZPP) je to Okrajno sodišče v Ljubljani.

6. Po določbi drugega odstavka 17. člena ZPP se namreč pristojnost presodi na podlagi navedb v tožbi (v konkretnem primeru v predlogu za izvršbo) in na podlagi dejstev, ki so sodišču znana. V predlogu za izvršbo 6. 11. 2014 je upnik navedel naslov dolžnikovega sedeža na območju Okrajnega sodišča v Ljubljani, in sicer ... v Ljubljani, kjer je imela toženka ob izdaji sklepa Okrajnega sodišča v Ljubljani 15. 1. 2015 tudi poslovni naslov. S tem se je krajevna pristojnost ustalila (tretji odstavek 17. člena ZPP). Sprememba poslovnega naslova toženke dne 24. 3. 2015 za odločitev o pristojnosti ni relevantna. Spremembe, ki bi bile sicer za odločitev o pristojnosti pomembne, vendar pa nastanejo po vložitvi tožbe (v tej zadevi predloga za izvršbo oziroma po napotitvenem sklepu sodišča), se ne upoštevajo (tretji odstavek 17. člena ZPP). Za odločanje v tej zadevi je torej pristojno Okrajno sodišče v Ljubljani.